PTA-leerling doodgesteek oor potlood | Maroela Media
'n 16-jarige leerling is by 'n skool in Pretoria doodgesteek ná 'n beweerde onderonsie oor 'n potlood.
LookLocal Pretoria East berig die voorval het by die Berea Park-privaatskool in die middestad plaasgevind. Die slagoffer, Donald Molefe, is glo vyf keer deur 'n ander leerling met 'n mes gesteek nadat 'n bakleiery glo oor 'n potlood ontstaan het. Molefe se vriend is ook tydens die voorval beseer. Molefe is dood kort nadat paramedici op die toneel gekom het.
Izak Theron, die skool se hoof, sê hulle is geskok oor die voorval en dat sekuriteit by die skool opgeskerp gaan word. Sersant Ann Poortman, 'n polisiewoordvoerder, het die voorval bevestig en gesê die verdagte is in sy ouers se sorg vrygelaat, omdat hy minderjarig is.